**אפרים (אפי) נוה** (נולד ב-15 בדצמבר 1968), בנעוריו שמו היה אפרים נבעה, הוא עורך דין ישראלי, שכיהן כראש לשכת עורכי הדין בישראל בשנים 2015–2019. קודם לכן כיהן כיושב ראש ועדת האתיקה במחוז תל אביב והמרכז, כראש מחוז תל אביב והמרכז, כחבר במועצה הארצית של לשכת עורכי הדין וכחבר בוועד המרכזי של הלשכה. הוא שותף מייסד במשרד עורכי הדין "אטיאס-נוה".

ב-13 ביוני 2017 נבחר על ידי לשכת עורכי הדין כאחד מנציגיה בוועדה לבחירת שופטים. כהונתו החלה בחודש ינואר 2018.

נוה הואשם בעבירה של יציאה מישראל שלא כחוק בצוותא, ולאחר שהוגש נגדו כתב אישום בדצמבר 2018 פרש מהוועדה לבחירת שופטים. בספטמבר 2022 הורשע בעבירות של כניסה ויציאה מישראל שלא כחוק ובקבלת דבר במרמה.

ב-16 בינואר 2019 נעצר ונחקר באזהרה כחשוד העיקרי בפרשה של שוחד מיני במינוי שופטים. בעקבות חשיפת הפרשה התפטר נוה מתפקידו כראש לשכת עורכי הדין. ב-21 במרץ 2021 החליט המשנה לפרקליט המדינה שלא להעמידו לדין בפרשה זו.

ביוגרפיה
--------

נולד כ**אפרים נבעה** לדני ואדה נבעה, ילידי עיראק. הוא גדל והתחנך באשקלון. בתיכון למד בבית הספר ע"ש "תגר" באשקלון. ב-1987 התגייס לצה"ל ושירת תחילה בחיל השריון, אך לאחר תאונת דרכים רוב שירותו הסדיר היה בממר"ם.

למד משפטים שלוש שנים במכללת רמות משפט והשלים את הסמסטר האחרון של לימודי תואר בוגר במשפטים (תואר ראשון) באוניברסיטת תל אביב, לצד סטודנטים נוספים ממחזורו, עקב הפסקת פעילות המכללה. בשנת 1995 הוסמך כעורך דין לאחר התמחות בבית משפט השלום בתל אביב, אצל השופטת שרה דותן. בשנת 1999 הקים ביחד עם עו"ד אלישע אטיאס את משרד עורכי הדין "אטיאס - נוה", העוסק בתחומי הביטוח והנזיקין.

ב-21 ביוני 2011 נבחר לראש מחוז תל אביב והמרכז בלשכת עורכי הדין, שהוא המחוז הגדול בלשכה שאיגד בתוכו, עד שנת 2019, כ-70 אחוזים מעורכי הדין בישראל. ב-2012 ייסד את "המדרשה למשפט מעשי של מחוז תל אביב והמרכז", שהיא פרי שיתוף פעולה עם מוסדות אקדמיים במחוז תל אביב והמרכז ומטרתה לספק לעורכי הדין העשרה מקצועית.

במהלך כהונתו כיושב ראש ועדת האתיקה של מחוז תל אביב והמרכז, ערך רפורמה בכללי האתיקה של לשכת עורכי הדין בעניין התרת והרחבת הפרסום האינטרנטי, לרבות שינוי גישת הוועדה ביחס לכללי הפרסומת של עורכי דין והתאמתם לעידן האינטרנט.[דרוש מקור]

בינואר 2012 הוביל את המאבק הציבורי בפרשה שכונתה "הפרוטוקול המשופץ" של סגנית נשיא בית המשפט המחוזי בתל אביב, ורדה אלשיך, כאשר ועדת האתיקה וועד המחוז בראשותו הגישו תלונה נגד השופטת לנציב תלונות הציבור על השופטים, וזאת לאור מעשיה, שכללו עריכת 36 שינויים ותוספות לפרוטוקול דיון של בית המשפט בסיומו של הדיון בהיעדר הצדדים. נציב תלונות הציבור על השופטים, השופט אליעזר גולדברג, מצא את התלונה כמוצדקת ופורום ראשי המחוזות בלשכה בהנהגתו של נוה הוביל מאבק להעברתה של השופטת מכהונתה, אך שר המשפטים, יעקב נאמן הוביל לפשרה שבמרכזה הסתפקות בהחלטתו של נשיא בית המשפט העליון, אשר גרוניס, על אזהרה חמורה לאלשיך.

בהיותו ראש מחוז תל אביב בלשכת עורכי הדין, קרא לעורכי הדין להעדיף העסקת עורכי דין צעירים על פני מתמחים, בשל הצפת הענף ועל פי הכלל של עניי עירך קודמים.

### ראש לשכת עורכי הדין

פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. יש לפרט פעולות נוספות שלו כראש הלשכה.
ביוני 2015 נבחר ליו"ר לשכת עורכי הדין.

בינואר 2017 הגיש נוה תביעה בגין עוולת פרסום לשון הרע על סך של כמיליון ש"ח נגד העיתונאית שרון שפורר. לתביעה זו גייס נוה את לשכת עורכי הדין שגם תבעה את שפורר, זאת בעקבות סדרת כתבות שפרסמה ביוני 2017, ובהן העלתה טענות לפיהן ייתכן שמקורבים לנוה ותורמים של מסעות הבחירות שלו זכו לעדיפות בקבלת תיקי בוררות המופנים ללשכת עורכי הדין. נוה הכחיש את האמור בכתבות ואף טען כי פרסומיה של שפורר, במקביל להליך המשפטי המתנהל ביניהם, מנוגדים לכללי האתיקה העיתונאית. בספטמבר 2019 ביקשו נוה ולשכת עורכי הדין להפסיק את ההליכים נגד שפורר. בית המשפט קיבל את הבקשה, דחה את התביעה נגד שפורר ופסק לזכותה הוצאות בסך של 70,000 ש"ח.

בנובמבר 2017 התפרסם תחקיר של עמרי אסנהיים בתוכנית "עובדה", אשר הציג את הרקע להליך מינוי השופטים במדינה. נוה התראיין לתחקיר והציג בו את עמדותיו בנוגע למינוי שופטים ואת שיתוף הפעולה שלו עם שרת המשפטים איילת שקד. במהלך התחקיר הקליט נוה את משתתפי כנס לשכת עורכי הדין באילת.

הוא התפטר מתפקידו בינואר 2019. במקומו נבחר אבי חימי.

### לאחר סיום התפקיד

במאי 2021, דווח כי תיווך בין איילת שקד לבנימין נתניהו במגעים להרכבת ממשלה וניסה למנוע הקמת ממשלה בראשות נפתלי בנט ויאיר לפיד. שקד הכחישה.

ביוני 2023 התמודד בבחירות לראשות לשכת עורכי הדין וקיבל רק 19% מקולות הבוחרים, ובכך הפסיד ליריבו עמית בכר.

### הרשעה בפלילים

בשנת 2018 נחקר באזהרה בחשד למרמה ולעבירה על חוק הכניסה לישראל. על פי החשד, ניסה לסייע לזוגתו שנלוותה אליו, בר כץ, להיכנס לישראל מבלי להציג את דרכונה. נוה הודה בחקירתו בביצוע המעשה וכן בסיוע לכץ לצאת מהארץ ללא ביקורת דרכונים. נוה הסביר את מעשהו ברצונו להסתיר מאשתו את נסיעתו עם זוגתו לחו"ל מאחר שלטענתו הוא נתון למעקבים של חוקרים פרטיים בעקבות משפט גירושים. ב-25 בדצמבר הוגשו כתבי אישום נגד נוה ונגד כץ בגין יציאה מישראל שלא כחוק בצוותא, כניסה לישראל שלא כחוק בצוותא וקבלת דבר במרמה בצוותא. עם פרסום החשדות נגדו השעה עצמו נוה מהוועדה לבחירת שופטים, ועם הגשת כתב האישום הודיע על פרישתו מהוועדה. ב-27 בדצמבר 2018 טען נוה בריאיון לתוכנית "עובדה" כי הוא סירב למינויו של שי ניצן, אשר כיהן באותה העת כפרקליט המדינה, לכהונה בבית המשפט העליון, ובשל סירובו זה, הועמד נוה לדין. פרקליטות המדינה הכחישה ודחתה על הסף את טענות נוה.

בספטמבר 2022 הורשעו נוה ובת זוגו בעבירות של כניסה ויציאה מישראל שלא כחוק ובקבלת דבר במרמה בפרשה.
בנובמבר 2022 נגזר עונשו לחודשיים מאסר על תנאי וקנס של 2,000 ש"ח. במאי 2023 דחה בית המשפט המחוזי מרכז את בקשתם למחיקת האישום, בין השאר נטען בפסק הדין ש"הגם שלמעשים אין קשר ישיר לתפקידו ולמעמדו של המערער בתקופה הרלוונטית כיו"ר לשכת עורכי הדין, הרי שלא ניתן להתעלם מתפקידו ומעמדו זה בעת בחינת האינטרס הציבורי". בנוסף לכך דחה בית המשפט גם את בקשת המדינה להחמרת העונש שהוטל על הזוג.

### חשד לשוחד תמורת מינויים

 ערך מורחב – **פרשת מינויי שופטים תמורת שוחד**  

בחודש ינואר 2019 נעצר נוה ונחקר באזהרה בחשד שפעל למינוי וקידום שופטים בתמורה לשוחד מיני, בפרשה שזכתה לכינוי פרשת המין והמינויים. בעקבות זאת התפטר מתפקידו כראש לשכת עורכי הדין. בסיום החקירה הודיעה המשטרה שהתגבשה תשתית ראייתית כנגד אפי נוה ונגד השופטת אסתר כרייף לביצוע עבירות מתחום טוהר המידות, ובדצמבר 2019 הודיעה הפרקליטות על החלטתה להעמיד את נוה ואת כרייף לדין באשמת שוחד, וזאת בכפוף לשימוע.

המידע שהחל חקירה זו הועתק מהטלפון הסלולרי של נוה שנמסר לעיתונאית גלי צה"ל הדס שטייף, שמסרה אותו לחוקר פרטי לשם פריצתו. ב-20 בינואר 2019 הגיש נוה תלונה במשטרה נגד שטייף בגין נטילת הטלפון הנייד שלו ללא רשות ובגין הפריצה אליו. בנוסף תבע נוה מגלי צה"ל ושטייף פיצוי של כ-7 מיליון ש"ח והשבת כל ההעתקים של כל החומרים שהיו במכשיר הטלפון. במאי 2019 הגדיל נוה את סכום התביעה ב־141,000 ש"ח נוספים, בעקבות פרסומים של שטייף נגדו שבהם כינתה אותו – בין היתר – "תולעת אשפה".

במרץ 2021, לאחר שימוע שנערך לנוה, החליט המשנה לפרקליט המדינה לעניינים פליליים מומי למברגר לסגור את התיק נגד נוה ונגד כרייף. לדברי למברגר, הפריצה למכשיר הנייד של נוה נעשתה שלא כדין, ובית המשפט עלול לפסול את הראיות שנבעו ממנה. בנוסף, "יהיה זה לא הוגן, ולא נכון, לעשות שימוש בראיות שמקורן בפגיעה קשה בפרטיותו ובזכויותיו של נוה".

במרץ 2024 פורסמו שיחות שערך עם איתן אורנשטיין - בהן סיכמו על עסקאות קח-תן במסגרתן קידם נווה את מועמדותו של אורנשטיין לנשיאות המחוזי, בתמורה לעזרה של אורנשטיין לנווה במגוון נושאים, בינהם הזזת השופטת דליה גנות מתחום הנזיקין ומינוי שופטים כלבבו, בהתאמה לאינטרסים עסקיים שלו.

חיים אישיים
-----------

נוה נשוי לבר נוה, להם שתי ילדות משותפות והם מתגוררים בתל אביב. מנישואיו הקודמים הוא אב לשישה. אחיו הוא צביקה נוה, מיסד קבוצת CGI.

קישורים חיצוניים
----------------

ויקישיתוף מדיה וקבצים בנושא **אפי נוה** בוויקישיתוף
* אפי נוה, ברשת החברתית פייסבוק
* אפי נוה, ברשת החברתית אקס (טוויטר)
* אתר למנויים בלבד טובה צימוקי, נוה דורש, באתר "ידיעות אחרונות", 13 באפריל 2017
* עמרי אסנהיים.. ‏משחקי הכס, באתר ‏מאקו‏, 22 בנובמבר 2017
* יוסי מזרחי, ‏הגבולות המטושטשים של אפי נוה, באתר ‏מאקו‏, 13 באוקטובר 2018
* מערכת עובדה, ‏מותח את הגבולות, באתר ‏מאקו‏, 27 בדצמבר 2018
* גלעד מורג, מהסמכות להסתבכות: אפי נוה, הפרופיל של החשוד, באתר ynet, 17 בינואר 2019
* אתר למנויים בלבד רויטל חובל, מי אתה אפי נוה? עלייתו ונפילתו של האיש שכולם רצו בקרבתו, באתר הארץ, 17 בינואר 2019
* אתר למנויים בלבד טובה צימוקי וליטל דוברוביצקי, דיונים זה לא הכל, באתר "ידיעות אחרונות", 17 בינואר 2019
* אתר למנויים בלבד גור מגידו ושוקי שדה, מסלול ההתרסקות של אפי נוה: "אנשים ידעו על התנהלותו הבעייתית, אבל היה להם נוח להתעלם - הוא סידר להם חופשות סקי", באתר TheMarker‏, 18 בינואר 2019
* אלה לוי-וינריב, ‏אפי נוה שלא הכרתם: מתדמית הצ'ארמר ועד חיסול החשבונות. כך פעל יו"ר הלשכה עד להתרסקות, באתר גלובס, 18 בינואר 2019
* יהודה לוינגר, ‏שתיקת השותפים: מאחורי הקלעים של פרשת אפי נווה, באתר "סרוגים", 22 בינואר 2019
* אתר למנויים בלבד גור מגידו, פרשת אפי נוה: שני המינויים הנוספים במערכת המשפט שחייבים לחקור, באתר TheMarker‏, 6 בפברואר 2019
* גיא פלג, ‏אפי נוה: הפרשה - רדיפה אישית של שי ניצן, אין לי קשר עם נתניהו, באתר ‏מאקו‏, 24 באוקטובר 2020
* טובה צימוקי, ההקלטות של נוה ואנחת הרווחה | פרשנות, באתר ynet, 22 במרץ 2021

הערות שוליים
------------

1. ↑  טובה צימוקי, ראש לשכת עורכי הדין אפי נוה יהיה חבר בוועדה לבחירת שופטים, באתר ynet, 13 בספטמבר 2017
2. ↑  גיא פלג, ‏אפי נוה הודיע: עוזב את הוועדה לבחירת שופטים, באתר ‏מאקו‏, 25 בדצמבר 2018
3. 1 2  גלעד מורג, אפי נוה התפטר מראשות לשכת עורכי הדין, באתר ynet, 17 בינואר 2019
4. ↑  אבישי גרינצייג, ‏פרשת מין תמורת מינוי: נסגר התיק נגד אפי נוה, באתר גלובס, 21 במרץ 2021
5. ↑  עידן מוטולה, מנהלים נגדי הסתה פרועה, באתר ynet, 14 ביוני 2015
6. ↑  טלי חרותי-סובר, מסע הצלב של אפי נוה נגד המכללות למשפטים נעדר גילוי נאות, באתר הארץ, 12 באוקטובר 2018
7. ↑  ענת רואה, לשכת עורכי הדין מציגה: מהפכה בשיטת ההשתלמויות, באתר כלכליסט, 15 בפברואר 2012
8. ↑  תומר זרחין, סוף לפרשת 'הפרוטוקול המשופץ': השופטת אלשיך לא תחויב להתנצל, באתר הארץ, 31 באוגוסט 2012
9. ↑  "למי מחלקת לשכת עורכי הדין בוררויות של מאות מיליונים". *המקום הכי חם בגיהנום*. 2017-06-27. אורכב מ-המקור ב-2018-01-08. נבדק ב-2018-01-07.
10. ↑  אורן פרסיקו, לא בונוס, לא עונש, באתר העין השביעית, 22 בספטמבר 2019
11. ↑  עמרי אסנהיים, ‏משחקי הכס, באתר ‏מאקו‏, 22 בנובמבר 2017
12. ↑  יובל יועז, הבון-טון החדש, באתר העין השביעית, 26 בנובמבר 2017
13. ↑  ענת רואה, עו"ד אפי נוה התפטר מראשות לשכת עורכי הדין, באתר כלכליסט, 17 בינואר 2019
14. ↑  טל שלו‏, אפי נוה תיווך בין שקד לנתניהו: "לחץ עליה לפרוש מגוש השינוי", באתר וואלה!‏, 20 במאי 2021
15. ↑  ניצן שפיר, ‏הבחירות ללשכת עורכי הדין: עמית בכר גרף 73% מהקולות, באתר גלובס, 21 ביוני 2023
16. ↑  אתר למנויים בלבד גור מגידו, ההסתבכות של אפי נוה: כך הוסתרה החקירה באזהרה - ואיך הגיבה איילת שקד, באתר TheMarker‏, 6 באוקטובר 2018
17. ↑  גיא פלג, ‏פרשת אפי נוה: פרטים מהחקירה, באתר ‏מאקו‏, 11 באוקטובר 2018
18. ↑  אתר למנויים בלבד TheMarker, אפי נוה בחקירתו במשטרה: "לא התכוונתי לרמות, כ' הייתה בפאניקה מוחלטת וביקשה ממני", באתר TheMarker‏, 8 באוקטובר 2018
19. ↑  גלעד מורג, כתב אישום הוגש נגד אפי נוה בגין המרמה במעבר בנתב"ג, באתר ynet, 25 בדצמבר 2018
20. ↑  גיא פלג, ‏אפי נוה הודיע: עוזב את הוועדה לבחירת שופטים, באתר ‏מאקו‏, 25 בדצמבר 2018
21. ↑  עובדה, ‏מותח את הגבולות, באתר ‏מאקו‏, ‏27 בדצמבר 2018
22. ↑  מאיר תורג'מן, גלעד מורגן, יו"ר לשכת עורכי הדין לשעבר אפי נוה הורשע בקבלת דבר במרמה, באתר ynet, 20 בספטמבר 2022
23. ↑  גלעד מורג, פרשת "מעברי הגבול": חודשיים מאסר על תנאי ליו"ר לשכת עורכי הדין לשעבר אפי נוה, באתר ynet, 8 בנובמבר 2022;  
ת"פ (ראשון לציון) 58959-12-18 מדינת ישראל נ' אפרים נוה ובר כץ, ניתן ב-8 בנובמבר 2022
24. ↑  תומר גנון, נדחה ערעור אפי נוה ובת זוגו על הרשעתם בפרשת מעבר הגבול, באתר כלכליסט, 28 במאי 2023
25. ↑  גלעד מורג, פרשת המין ומינויי השופטים: החשוד המרכזי – אפי נוה, באתר ynet, 16 בינואר 2019
26. ↑  נדב איל, עורך הדין אפי נוה הוא החשוד בקידום שופטים עבור שוחד מיני, באתר חדשות 13 (לשעבר ערוץ עשר), 16 בינואר 2019
27. ↑  הסתיימה החקירה בעניינו של יו"ר לשכת עורכי הדין לשעבר, באתר של משטרת ישראל, 22 בספטמבר 2019
28. ↑  גלעד מורג, אפי נוה והשופטת אתי כרייף יואשמו בשוחד בכפוף לשימוע, באתר ynet, 3 בדצמבר 2019
29. ↑  אלה לוי-וינריב, ‏אפי נוה הגיש תלונה למשטרה על גניבה, פריצה ושימוש במכשיר הטלפון הנייד שלו, באתר גלובס, 20 בינואר 2019
30. ↑  אלה לוי-וינריב, ‏בעקבות הפריצה לטלפון הנייד: אפי נוה דורש מגלי צה"ל ומהדס שטייף פיצוי של 5 מיליון שקל, באתר גלובס, 21 בינואר 2019
31. ↑  אבישי גרינצייג, ‏נוה העיד במשטרה נגד שטייף והגדיל את סכום התביעה, באתר מעריב אונליין, 29 במאי 2019
32. ↑  מעריב אונליין, ‏הפרקליטות סגרה את התיקים נגד אפי נוה והשופטת כרייף, באתר מעריב אונליין, 21 במרץ 2021
33. ↑  כשמקשיבים להקלטות בין אפי נוה לשופט הבכיר איתן אורנשטיין, קשה להאמין למה ששומעים, חיים לוינסון באתר הארץ, 20 במרץ 2024

| ראשי לשכת עורכי הדין |
| --- |
| 

|  |  |
| --- | --- |
| יהושע רוטנשטרייך • יצחק טוניק • אמנון גולדנברג • דוד ליבאי • מנחם ברגר • יעקב רובין • דרור חוטר ישי • שלמה כהן • יורי גיא-רון • דורון ברזילי • אפי נוה • אבי חימי • עמית בכר | סמל לשכת עורכי הדין בישראל |

 |